Det skal være lettere at komme i kontakt med dit lokale beredskab. Det mener Beredskab Hjørring, der har fået en profil på det sociale medie Twitter. - Vi har set et uforløst potentiale ved at komme ud og kommunikere med de lokale, siger Dennis Ottosen, der er Viceberedskabschef i Hjørring. Twitterprofilen har været undervejs siden marts sidste år. Nu håber Dennis Ottosen, at en profil på et socialt medie kan hjælpe med at give gode råd til borgerne og måske endda afhjælpe brandulykker, hvis folk bliver mindet om at passe på. - Vi håber på, at en bemærkning kan få hindret de ulykker, der sker derude, siger Dennis Ottosen. Viceberedskabschefen er også klar over, at det ikke kun er en envejskommunikation. En profil på Twitter åbner også op for, at borgerne kan kontakte beredskabet direkte. - Når vi kommer i gang, så kan folk stille spørgsmål, som vi kan svare på, siger Dennis Ottosen. Nu gælder det bare om at få en masse følgere på det sociale medie, og der er strategien klar. - Du skal gøre dig selv attraktiv og holde din profil aktiv for at være spændende for dem, der følger med, siger viceberedskabschefen. Beredskabet i Hjørring har ladet sig inspirere af blandt andet Nordjyllands Politi, der netop har rundet de 10.000 følgere på Twitter.

Referat:
Beredskabet i Hjørring er kommet på Twitter for at øge kommunikationen med borgerne.